
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Par nacionālo interešu objekta statusa noteikšanu valsts sabiedrības ar ierobežotu atbildību "Bērnu klīniskā universitātes slimnīca" teritorijai un objektiem" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Tiesību akts / Ministru Prezidenta rezolūcija
Apraksts
Saskaņā ar Ministru kabineta 2018. gada 28. augusta noteikumu Nr. 555 “Veselības aprūpes pakalpojumu organizēšanas un samaksas kārtība” 6. pielikuma “Stacionāro veselības aprūpes pakalpojumu sniedzēji un stacionāro veselības aprūpes pakalpojumu apmaksas nosacījumi” 1. punkta 1.1.1.3. apakšpunktā noteikto VSIA “Bērnu klīniskā universitātes slimnīca” (turpmāk - BKUS) ir V līmeņa stacionārā ārstniecības iestāde, kas diennakti nodrošina pediatrijas pacientiem neatliekamos, sekundāros un terciāros veselības aprūpes pakalpojumus. BKUS, kā universitātes slimnīca, atbilstoši Ārstniecības likuma 54.1 pantā noteiktajam sniedz pacientiem sekundāros un terciāros veselības aprūpes pakalpojumus, piedalās bakalaura, maģistra, rezidentu un doktora studiju programmu un rezidentūras programmu īstenošanā un veic zinātnisko un pētniecisko darbu ārstniecības jomā, veicinot jaunu ārstniecības metožu un medicīnas tehnoloģiju ieviešanu.

Mūsdienās BKUS ir lielākā specializētā daudzprofilu ārstniecības iestāde Latvijā, kur medicīnisko palīdzību ik gadu saņem ap 15 000 pacientu un BKUS tiek nodrošinātas vairāk nekā 300 000 ambulatorās vizītes. BKUS sniedz terciārā līmeņa, neatliekamās un plānveida veselības aprūpes pakalpojumus bērniem. Klīniskās universitātes slimnīcām, tostarp, BKUS, ar Ārstniecības likuma 54.1 panta pirmās daļas 3.punktu ir deleģēts uzdevums veikt arī zinātnisko un pētniecisko darbu ārstniecības jomā un veicināt jaunu ārstniecības metožu un medicīnas tehnoloģiju ieviešanu, kā arī piedalīties izglītības, tostarp, rezidentūras programmu īstenošanā.

Ņemot vērā minēto, augsta līmeņa komplicētas veselības aprūpes nodrošināšana, ko veic BKUS, ir būtiska sabiedrības interešu nodrošināšanai. BKUS jau ir nacionālajai drošībai nozīmīgas komercsabiedrības statuss. BKUS valdījumā un/vai īpašumā atrodas kritiskā infrastruktūra, kas ir būtiska cilvēku veselības aizsardzības nodrošināšanā, tādējādi tā atbilst Nacionālās drošības likuma 37. pantā noteiktajām pazīmēm.
1.2. Mērķis
Mērķa apraksts
Ministru kabineta rīkojuma projekts “Par nacionālo interešu objekta statusa noteikšanu valsts sabiedrības ar ierobežotu atbildību “Bērnu klīniskā universitātes slimnīca” teritorijai un objektiem” paredz BKUS teritorijai un objektiem noteikt nacionālā interešu objekta statusu ar mērķi nodrošināt ārstniecības iestādes infrastruktūras ilgtermiņa attīstības plānu īstenošanu.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
BKUS sniedz pacientiem sekundāros un terciāros veselības aprūpes pakalpojumus, piedalās bakalaura, maģistra, rezidentu un doktora studiju programmu un rezidentūras programmu īstenošanā un veic zinātnisko un pētniecisko darbu ārstniecības jomā, veicinot jaunu ārstniecības metožu un medicīnas tehnoloģiju ieviešanu.

Vēsturiski BKUS pakalpojumu sniedz divās novietnēs un administratīvas apvienošanas rezultātā divi BKUS ietilpstošie stacionāri – “Gaiļezers” un “Torņakalns” izvietoti divās dažādās adresēs. Šobrīd BKUS sastāvā ietilpst šādas medicīnas pakalpojumu struktūrvienības:
1. stacionārs “Gaiļezers”, kura ēku komplekss izvietots Juglas ielā 20, Rīgā;
2. stacionārs “Torņakalns”, kura ēka izvietota Vienības gatvē 45, Rīgā.

Slimnīca dibināta 1899. gada 2. oktobrī. Slimnīcas izbūve notika, pateicoties toreizējā turīgā rūpnieka un tirgotāja Džeimsa Armitsteda testamentā novēlējumam. Slimnīcas būves Torņakalnā Jelgavas šosejas malā iepretī vecajām Šmita eļļas dzirnavām projektu izstrādāja Rīgas pilsētas galvenais arhitekts Reinholds Šmēlings, 1895. gada 10. jūnijā sākās būvdarbi, un 1899. gada 2. oktobrī atklāja Džeimsa Armitsteda Rīgas Bērnu slimnīcu (James Armisteadsches Kinderkrankenhaus Riga) ar 116 gultām un ambulanci. Slimnīcā bija iekšķīgo slimību, ķirurģiskā, šarlaka, difterijas, infekciju slimību nodaļas un izolators. Slimnīca sastāvēja no pārvaldes mūra ēkas, sešām ķieģeļu, kā arī trim koka vienstāvu ēkām. 1922. gada janvārī divas Slimnīcas nodaļas ar 60 gultām nodeva Latvijas Universitātes Medicīnas fakultātes Bērnu klīnikas pārvaldībā. Pēc Otrā pasaules kara laikā Slimnīcas nosaukums bija Rīgas pilsētas Bērnu klīniskā slimnīca.

1965. gadā Slimnīca no Rīgas pilsētas pakļautības pārgāja Veselības aizsardzības ministrijas pārziņā un tika pārdēvēta par Republikas Bērnu klīnisko slimnīcu. 1972. gadā uzcēla daudzstāvu korpusu 400 gultām. 1995. gada 30. augustā ar Ministru kabineta rīkojumu Slimnīcu nodeva Latvijas Medicīnas akadēmijas valdījumā, bet 1999. gada beigās to atkal pievienoja Latvijas Universitātei, jo 1998. gada nogalē bija atjaunota Latvijas Universitātes Medicīnas fakultāte un tai nebija savas klīniskās bāzes. 1999. gada 4. augustā tā veidota kā Veselības ministrijas pārvaldībā esoša valsts sabiedrība ar ierobežotu atbildību – VSIA "Bērnu klīniskā universitātes slimnīca". 2004. gada 2. decembrī tai pievienoja “Bērnu klīnisko slimnīcu Gaiļezers”, bet 2006. gadā “Rehabilitācijas slimnīcu Ogre”.

Mūsdienās BKUS ir lielākā specializētā daudzprofilu ārstniecības iestāde Latvijā, kur medicīnisko palīdzību ik gadu saņem ap 15 000 pacientu un BKUS tiek nodrošinātas vairāk nekā 300 000 ambulatorās vizītes. BKUS sniedz terciārā līmeņa, neatliekamās un plānveida veselības aprūpes pakalpojumus bērniem. Klīniskās universitātes slimnīcām, tostarp, BKUS, ar Ārstniecības likuma 54.1 panta pirmās daļas 3.punktu ir deleģēts uzdevums veikt arī zinātnisko un pētniecisko darbu ārstniecības jomā un veicināt jaunu ārstniecības metožu un medicīnas tehnoloģiju ieviešanu, kā arī piedalīties izglītības, tostarp, rezidentūras programmu īstenošanā.

Šā uzdevuma izpilde ir cieši saistīta ar zinātnes, pētniecības, izglītības un inovāciju attīstību veselības aprūpes iestādē. Dalība klīniskajos, epidemioloģiskajos un sabiedrības veselības pētījumos, sadarbības projektos, izglītības, zināšanu un prasmju pārneses pasākumos, sadarbība ar citu sektoru ekspertiem veicina jaunu, inovatīvu risinājumu un pakalpojumu attīstību un pieejamību pacientiem. Līdztekus tas paplašina pētījumos un sadarbības projektos iesaistīto speciālistu prasmes un rada iespējas zināšanu un prasmju tālākai nodošanai un izmantošanai bērnu veselības aprūpē.

2023.gadā BKUS ir reģistrēta Izglītības un zinātnes ministrijas uzturētajā Zinātnisko institūciju reģistrā, vienlaikus atbilstoši starptautisko ekspertu vērtējumam un ieteikumiem tiek stiprināta sadarbība ar valsts pētniecības organizācijām, galvenokārt, ar universitātēm.

Ņemot vērā minēto, augsta līmeņa komplicētas veselības aprūpes pediatrijā nodrošināšana, ko veic BKUS, ir būtiska sabiedrības interešu nodrošināšanai.

BKUS ir nacionālajai drošībai nozīmīgas komercsabiedrības statuss. BKUS valdījumā un/vai īpašumā atrodas kritiskā infrastruktūra, kas ir būtiska cilvēku veselības aizsardzības nodrošināšanā, tādējādi tā atbilst Nacionālās drošības likuma 37. pantā noteiktajām pazīmēm.

Nekustamais īpašums: Ministrija, pamatojoties uz 2009. gada 30.jūnijā noslēgto Nekustamā īpašuma pārvaldīšanas līgumu Nr. 74 un 2015.gada 3.decembra Vienošanos par grozījumiem un papildinājumiem 2009.gada 30.jūnija nekustamā īpašuma apsaimniekošanas līgumā Nr.74, ir nodevusi BKUS, kā valsts kapitālsabiedrībai, kurā Ministrija ir valsts kapitāla daļu turētāja, tiešo funkciju nodrošināšanai, lietošanā un pārvaldīšanā valsts nekustamos īpašumus, kas ierakstīti zemesgrāmatā uz Ministrijas vārda, tajā skaitā, arī šādu nekustamo īpašumu – Vienības gatvē 45, Rīgā (nekustamā īpašuma kadastra numurs 01000540101), kas ierakstīts Rīgas pilsētas zemesgrāmatas nodalījumā Nr.17428, kura sastāvā ietilpst zemes vienība ar platību 147 273 m2  (zemes vienības kadastra apzīmējums 0100 054 0101) un uz tā esošas trīsdesmit viena būve, kurā tiek veikti ārstniecības un veselības aprūpes pakalpojumi (būvju kadastra apzīmējumi 0100 054 0101 001;  0100 054 0101 005; 0100 054 0101 006; 0100 054 0101 007; 0100 054 0101 008; 0100 054 0101 009; 0100 054 0101 010; 0100 054 0101 012; 0100 054 01010 013; 100 054 0101 014; 0100 054 0101 015; 0100 054 0101 020; 0100 054 0101 021; 0100 054 0101 022; 0100 054 0101 023; 0100 054 0101 024; 0100 054 0101 026; 0100 054 0101 032; 0100 054 0101 033; 0100 054 0101 034; 0100 054 0101 035; 0100 054 0101 055; 0100 054 0101 058; 0100 054 0101 066; 0100 054 0101 070; 0100 054 0101 071; 0100 054 0101 074; 0100 054 0101 028; 0100 054 0101 042; 0100 054 0101 053; 0100 054 0101 054) (turpmāk – Nekustamais īpašums).

Nekustamā īpašumā sastāvā iekļauta arī būve ar kadastra apzīmējumu 0100 054 0101 028 (stāvlaukums), kas tiks aktualizēta kadastrā pēc būvniecības abu kārtu realizācijas. Būvatļauja ir divās kārtās, no kurām 1.kārta ir nodota ekspluatācijā. Tāpat nekustamā īpašumā sastāvā iekļauta arī būve ar kadastra apzīmējumu 0100 054 0101 054 (autostāvvieta), par kuru kadastra dati tiks aktualizēti vienlaikus ar zemes robežu plāna aktualizāciju.

Pēc Valsts vienotās datorizētās zemesgrāmatas (VVDZ) un Valsts zemes dienesta pieejamiem datiem Nekustamā īpašumā sastāvā ir arī būve ar kadastra apzīmējumu 0100 054 0101 005, kura pamatojoties uz Ministru kabineta 2020.gada 22.janvāra rīkojumu Nr.24 “Par nekustamā īpašuma Vienības gatvē 45, Rīgā, sastāvā esošās būves un būvei piegulošās zemes vienības daļas nodošanu sabiedriskā labuma organizācijai – nodibinājumam "Bērnu slimnīcas fonds" – bezatlīdzības lietošanā uz noteiktu laiku" un 2020.gada 2.marta Līgumu Nr.01-31.4/1 "Par nekustamā īpašuma nodošanu bezatlīdzības lietošanā" ir nodota nodibinājumam "Bērnu slimnīcas fonds" (turpmāk – BSF), reģistrācijas Nr.40008057120, juridiskā adrese – Vienības gatve 45, Rīga. BSF būve ar kadastra apzīmējumu 0100 054 0101 005 ir nodota lietošanā uz 10 gadiem, t.i. līdz 2030.gada 2.martam.

BKUS stratēģiskā attīstība:
Stratēģiskie dokumenti:
Saskaņā ar Ministru kabineta 2023. gada 3. oktobra rīkojumu Nr.642 “Par valsts līdzdalības saglabāšanu sabiedrībā ar ierobežotu atbildību “”Rīgas Austrumu klīniskā universitātes slimnīca”, valsts sabiedrībā ar ierobežotu atbildību “Paula Stradiņa klīniskā universitātes slimnīca”, valsts sabiedrībā ar ierobežotu atbildību “Bērnu klīniskā universitātes slimnīca” un vispārējo stratēģisko mērķi” BKUS vispārējais stratēģiskais mērķis ir  saglabāt, uzlabot un atjaunot bērnu veselību, nodrošinot kvalitatīvus, efektīvus un pieejamus plaša spektra terciārā līmeņa, neatliekamās un plānveida veselības aprūpes pakalpojumus bērniem, vienlaikus nodrošinot klīnisko bāzi ārstniecības personu izglītībai un zināšanu pārnesi uz reģioniem, kā arī veicinot zinātnes un pētniecības attīstību.

Mūsdienās būtiski pieaug pacientu prasības pret ārstniecības un aprūpes kvalitāti. Priekšnoteikums BKUS vidēja termiņa darbības stratēģijā 2020.-2025. gadam noteikto stratēģisko mērķu sasniegšanai un uzdevumu realizācijai (ārstniecības un aprūpes kvalitātei) ir infrastruktūras attīstība, kapacitātes stiprināšana, sadarbības mehānismu un procesu pilnveide, kas atbalstīs BKUS iesaisti zinātnes, pētniecības un inovāciju attīstības procesā. Esošā BKUS infrastruktūra, procesi un pieejamie resursi nenodrošina iespēju pilnvērtīgi izmantot universitātes slimnīcas pētniecības un attīstības iespējas, neveicina jaunu speciālistu piesaisti un sadarbību ar augstskolām, jaunuzņēmumiem, medicīnas tehnoloģiju un farmācijas  industriju un citiem, tostarp, starptautiskiem partneriem.


 
Problēmas un risinājumi
Problēmas apraksts
BKUS turpina vērienīgus BKUS būvniecības projektus saskaņā ar BKUS vidēja termiņa darbības stratēģiju 2020.-2025. gadam, kas ietver BKUS infrastruktūras attīstības plānus, rūpējoties par bērnu veselības labākajām interesēm. BKUS teritorijas novietnē Rīgā, Vienības gatvē 45, norisinās plaši būvniecības darbi. BKUS pamatfunkcija ir ārstniecība un sabiedrības interesēs ir sniegt efektīvu un bērniem pieejamu veselības aprūpes pakalpojumu, kuru var uzlabot, nodrošinot mūsdienu prasībām atbilstošas infrastruktūras izbūvi.

2023. gada nogalē atklāts BKUS Bērnu un jauniešu psihiskās veselības centrs, 2024. gadā - BKUS Epilepsijas un miega medicīnas centrs, BKUS Ambulatorās aprūpes centrs un BKUS Neatliekamās medicīniskās palīdzības un observācijas nodaļa. Sākušies Inovāciju un zinātnes centra projektēšanas darbi.

Vērienīgie infrastruktūras darbi tiek finansēti no vairākiem finanšu avotiem, tajā skaitā, Eiropas Savienības fondu 2014.–2020. gada projekta Nr. 9.3.2.0/17/I/003 “VSIA “Bērnu klīniskā universitātes slimnīca” veselības aprūpes infrastruktūras attīstība”, Eiropas Savienības Atveseļošanas un noturības mehānisma plāna investīcijas 4.1.1.2.i. “Atbalsts universitātes un reģionālo slimnīcu veselības aprūpes infrastruktūras stiprināšanai, lai nodrošinātu visaptverošu ilgtspējīgu integrētu veselības pakalpojumu, mazinātu infekciju slimību izplatību, epidemioloģisko prasību nodrošināšanā" projekta Nr.4.1.1.2.i.0/1/22/I/CFLA/006 “VSIA “Bērnu klīniskā universitātes slimnīca" integrētās veselības aprūpes sistēmas attīstība”. 
Kā arī BKUS infrastruktūras darbi tiek finansēti no vairākiem finanšu avotiem, tajā skaitā, Eiropas Savienības fondu 2021.—2027. gada plānošanas perioda projekta Nr. 4.1.1.1/1/24/I/009 "Pacientorientāciju un klīnisko kvalitāti veicinošas infrastruktūras izveide VSIA "Bērnu klīniskā universitātes slimnīcā"" ietvaros.

BKUS infrastruktūras attīstības redzējums:
Turpinoties BKUS teritorijas attīstībai, saskaņā ar Ministru kabineta 2021. gada 1.decembra rīkojumu Nr. 908 “Par ziedojuma pieņemšanu valsts sabiedrības ar ierobežotu atbildību “Bērnu klīniskā universitātes slimnīca" Veselības aprūpes attīstības centra izveidei” tiks īstenots sabiedriski nozīmīgs mērķis – uzlabot bērnu veselību un attīstīt infrastruktūru, kas nepieciešama zinātnei un pētniecībai bērnu veselības jomā. BKUS saņems privātu finanšu līdzekļu ziedojumu, lai uzsāktu Veselības aprūpes attīstības centra, tostarp izcilības centra, izveidi, veicinātu pētniecību un izglītību, paplašinātu starptautisko sadarbību un uzsāktu jaunas ēkas būvniecību 6000 m² apjomā.

BKUS jaunizveidojamā Veselības aprūpes attīstības centra darbības modelis tiks balstīts uz pieciem prioritārajiem virzieniem, kuri ir būtiski bērnu veselības aprūpes attīstībai:
1. ārstniecības attīstība un personalizēta medicīna pediatrijas jomā (prioritāri attīstot personalizētu pieeju un starptautisku sadarbību bērnu onkoloģijas un reto slimību jomā);
2. izglītība (pirmsdiploma izglītība, tālākizglītība un BKUS personāla apmācība);
3. simulāciju vide/tehnoloģijas, tostarp, virtuālās realitātes risinājumi izglītībai, pētniecībai un inovācijām;
4. pētniecība (tostarp, digitālās pētniecības vides izveide);
5. inovāciju atbalsta vide.

Ministru kabineta 2022. gada 26. maija rīkojuma Nr. 359 “Sabiedrības veselības pamatnostādnes 2021.–2027. gadam” 6. pielikumā “Sabiedrības veselības pamatnostādņu rīcības virzienu uzdevumi" noteikti vairāki rīcības virzieni, tai skaitā  5. Rīcības virzienam "Veselības aprūpes ilgtspēja, pārvaldības stiprināšana, efektīva veselības aprūpes resursu izlietošana” noteikts 5.7. uzdevums “Uzlabot ārstniecības iestāžu infrastruktūru, tai skaitā nodrošināt specializēto slimnīcu attīstību", un tā 5.7.2. apakšuzdevumā citā starpā noteikts:  “Attīstīt [..]VSIA “Bērnu klīniskā universitātes slimnīca” infrastruktūru, optimizējot infrastruktūras uzturēšanas izmaksas (tai skaitā veikt ēku atjaunošanu, pārbūvi, būvniecību, medicīnisko iekārtu, stratēģiski nozīmīgu jauno tehnoloģiju plānošanu, iegādi, nomaiņu, tostarp veicinot vides pieejamību, pacientu plūsmu nodalīšanu, infekciju kontroles pasākumu uzlabošanu un optimālu gultu skaitu, tai skaitā izolācijas boksu un observācijas gultu skaitu), kā arī nodrošināt izcilības centru izveidi zināšanu pārnesē.”.

Ēku rekonstrukcija un būvniecība, kā arī teritorijas labiekārtošana ir daļa no vērienīgiem BKUS infrastruktūras uzlabošanas darbiem, kuriem ir jānoslēdzas 2027.-2028. gadā, radot modernāko bērnu ārstniecības iestādi Baltijā.

2022. gadā BKUS izstrādāja sešas vidēja termiņa un ilgtermiņa koncepcijas, kas ietver slimnīcas attīstību:
1. Jaunās vadlīnijas BKUS teritorijas arhitektoniskajai struktūrai (septiņu soļu attīstība BKUS teritorijai);
2. BKUS teritorijas reģenerācijas koncepts un tā detalizācija (labiekārtojuma koncepcija);
3. Mobilitātes koncepcija;
4. Ārtelpu navigācijas koncepcija;
5. Iekštelpu navigācijas koncepcija;
6. Vizuālās identitātes koncepcija.

Koncepcijas tika izstrādātās un tiek īstenotas ar mērķi būt augstā gatavībā BKUS vajadzību realizēšanā.

Ņemot vērā iepriekš minētos stratēģiskās attīstības projektus, esošo zemes gabalu Vienības gatvē 45, Rīgā, apbūves intensitāti, plānoto funkciju izvietošanai nepieciešamo būvapjomu, kā arī to, ka zemes gabals, uz kura tiek veiktas ziedojumu investīcijas, nepieder vienam īpašniekam (BKUS kā ēkas īpašniekam un valstij kā zemes īpašniekam Veselības ministrijas personā), plānots izbūvēt BKUS Veselības aprūpes attīstības centru.

Lai nodrošinātu attiecīgo būvatļauju operatīvu saņemšanu un būvniecības projektu virzību ir jānodrošina atbilstība Būvniecības likuma procesu normu atbilstībai. Nacionālo interešu objekta statusa īpašais regulējums ļauj noteikt BKUS infrastruktūras attīstības vajadzībām un pacientu interesēm nepieciešamo lēmumu pieņemšanu, ievērojot apstākli, ka Veselības ministrija plānot atsavināt nekustamo īpašumu tiesības par labu BKUS (skat. 25-TA-446 normatīvā akta projektu).
Risinājuma apraksts
Nacionālo interešu objektiem ir noteikts īpašs regulējums, tai skaitā:
Būvniecības likuma 15.panta pirmās daļas 1.punktā noteikts, ka būvatļauju izdod, ja būvniecības iecere atbilst vietējās pašvaldības teritorijas plānojumam, lokālplānojumam (ja tāds ir izstrādāts) un detālplānojumam (ja tas nepieciešams saskaņā ar normatīvajiem aktiem), izņemot gadījumus, kad būvniecības iecere attiecas uz nacionālo interešu objektu.

Atbilstoši Būvniecības likuma 14.panta devītajai daļai būvatļauju var apstrīdēt vai pārsūdzēt mēneša laikā no dienas, kad stājas spēkā būvatļauja. Būvniecības likuma 15.panta septītā daļa noteic, ka nacionālā interešu objekta būvniecībai izdotas būvatļaujas apstrīdēšana vai pārsūdzēšana neaptur tās darbību.

Ņemot vērā BKUS teritorijas un objektu būtisku nepieciešamību sabiedrības interešu nodrošināšanai un ilgtspējīgai izmantošanai un BKUS nākotnes attīstības plānus, nepieciešams noteikt nacionālo interešu objekta statusu BKUS teritorijai un objektiem šādu nekustamo īpašumu robežās:
1.1. Vienības gatve 45, Rīgā (nekustamā īpašuma kadastra numurs 01000540101);
1.2. Vienības gatve 43, Rīgā (nekustamā īpašuma kadastra numurs 01000540094).

Nacionālo interešu objekta statuss ar rīkojuma projektu tiek noteikts visiem nekustamā īpašuma objektiem, kas atrodas rīkojuma projektā minēto nekustamo īpašumu sastāvā.

Teritorijas attīstības plānošanas likuma 17.pantā noteiktas prasības priekšlikumu par nacionālo interešu objektu izveidošanu noformēšanai un virzīšanai apstiprināšanai, tai skaitā:

a) priekšlikumu virza apstiprināšanai sadarbībā ar vietējām pašvaldībām, kuru teritoriju ietekmēs nacionālo interešu objekts - BKUS 10.07.2025. un Veselības  ministrija 11.07.2025. rakstiski ir lūgušas Rīgas domes Pilsētas attīstības departamentam sniegt piekrišanu nacionālā interešu objekta statusa noteikšanai šī rīkojuma projektā norādītajiem nekustamajiem īpašumiem (tiek gaidīta pašvaldības atbilde. Saņemot atbildi, tā tiks pievienota šī rīkojuma lietai.); 
b) priekšlikumā ietver vietas izvēles pamatojumu - nacionālo interešu objekta vieta izvēlēta atbilstoši ārstniecības iestādes vēsturiskai atrašanās vietai;
c) priekšlikumā ietver ietekmes uz vidi novērtējuma rezultātus, ja tas ir nepieciešams saskaņā ar normatīvo aktu prasībām - BKUS teritorijā netiek veiktas un nav paredzēts veikt darbības vai attīstīt objektus, kuriem atbilstoši likumam “Par ietekmes uz vidi novērtējumu” būtu nepieciešams veikt ietekmes uz vidi novērtējumu;
d) priekšlikumā nosaka objekta funkcionēšanai nepieciešamo teritoriju un aizsargjoslu, ja tāda paredzēta normatīvajos aktos;
Objekta funkcionēšanai nepieciešamā teritorija ir šādu nekustamo īpašumu robežās bez aizsargjoslām:
         1) Vienības gatve 45, Rīgā (nekustamā īpašuma kadastra numurs 01000540101);
         2) Vienības gatve 43, Rīgā (nekustamā īpašuma kadastra numurs 01000540094).
e) priekšlikumā nosaka objekta izmantošanas nosacījumus - nacionālo interešu objekta teritorijā nodrošināt ārstniecības iestādes darbību, sniedzot ambulatoros un stacionāros veselības aprūpes pakalpojumus, kā arī veicot citas, tai skaitā izglītības un zinātnes, aktivitātes. Saskaņā ar Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 5. punktu – BKUS izmanto apsaimniekošanā (pārvaldīšanā) nodotos valsts nekustamos īpašumus (publiska persona savu mantu nodod privātpersonai vai kapitālsabiedrībai tai deleģēto valsts pārvaldes uzdevumu pildīšanai, arī publiskas personas pakalpojumu sniegšanai).
f) ja netiek piemērots ietekmes uz vidi novērtējums, attiecīgās nozares ministrija Ministru kabineta noteiktajā kārtībā organizē sabiedrības informēšanu par priekšlikumu - atbilstoši Ministru kabineta 2024.gada 15.oktobra noteikumu Nr.639 „Sabiedrības līdzdalības kārtība attīstības plānošanas procesā” 7.punktam sabiedrībai tika dota iespēja sniegt viedokli par noteikumu projektu. Priekšlikumi netika saņemti.
Vai ir izvērtēti alternatīvie risinājumi?
Jā
Apraksts
Nacionālā interešu objekta statusa iegūšanai nav alternatīvas.
Vai ir izvērtēts prasību un izmaksu samērīgums pret ieguvumiem?
Jā
Apraksts
Projekts nerada izmaksas, prasības ir samērīgas pret ieguvumiem.
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
-
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Nē
4.2. Cita informācija
-
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Nē
5.3. Cita informācija
Apraksts
-
6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Jā
Skaidrojums
Atbilstoši Ministru kabineta 2024.gada 15.oktobra noteikumu Nr.639 „Sabiedrības līdzdalības kārtība attīstības plānošanas procesā” 7.punktam sabiedrībai ir dota iespēja sniegt viedokli par noteikumu projektu. 
Priekšlikumi netika saņemti
6.4. Cita informācija
Cita informācija
-
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Nē
7.5. Cita informācija
Cita informācija
-
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Nē
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Nē
8.1.5. uz teritoriju attīstību
Vai projekts skar šo jomu?
Jā
Apraksts
Projekts tiešā veidā neskar teritorijas attīstību, taču nacionāla interešu objekta statusa noteikšana BKUS ļaus attīstīt infrastruktūru, izvairoties no būvatļaujas apstrīdēšanas/pārsūdzības riska.

Informācija par nacionālo interešu objektu tiks ievietota Teritorijas attīstības plānošanas informācijas sistēmā (TAPIS) 2 (divu) mēnešu laikā pēc statusa piešķiršanas. Informācijas ievietošanu veiks Veselības ministrija sadarbībā ar BKUS.
8.1.6. uz vidi
Vai projekts skar šo jomu?
Nē
8.1.7. uz klimatneitralitāti
Vai projekts skar šo jomu?
Nē
8.1.8. uz iedzīvotāju sociālo situāciju
Vai projekts skar šo jomu?
Nē
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Nē
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
Nē
8.1.13. uz datu aizsardzību
Vai projekts skar šo jomu?
Nē
8.1.14. uz diasporu
Vai projekts skar šo jomu?
Nē
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

